Matias Haaranen

Matias Haaranen (s. 11. heinäkuuta 1996 Riihimäki) on suomalais-romanialainen jääkiekkopuolustaja, joka pelaa monikansallisen Erste Ligan romanialaisjoukkue Gyergyói HK:ssa. Pienikokoinen Haaranen on pelityyliltään kiekollinen puolustaja.

Ura

Seuraura 
Haaranen on Riihimäen Kiekko-Nikkareiden kasvatti. Hän siirtyi C-juniori-ikäisenä Hämeenlinnan Pallokerhoon kaudeksi 2011–2012. Kaudella 2012–2013 hän oli seuran B-nuorten tehokkain puolustaja tehoilla 11+25=36. Haaranen valittiin kauden päätteeksi B-nuorten SM-sarjan tähdistökentälliseen. Hän pelasi osan kaudesta myös HPK:n B2-nuorissa. Haaranen oli B2-nuorten SM-sarjan pudotuspelien tehokkain puolustaja Lukon Joona Talan kanssa tehoilla 4+5=9. Hän voitti kauden päätteeksi Suomenmestaruuden. Kaudella 2013–2014 Haaranen pelasi HPK:n A-nuorten mukana myös Junior Club World Cupissa, joka päättyi hopeaan.

Kaudella 2014–2015 Haaranen jakoi tehoilla 7+15=22 A-nuorten SM-liigan puolustajien pistepörssin seitsemännen sijan Lukon Aleksi Saarisen ja Jokereiden Olli Juolevin kanssa. Hän voitti kauden päätteeksi A-nuorten SM-hopeaa. A-nuorten runkosarjan päätyttyä, maaliskuussa 2015 Haaranen teki kevääseen 2017 asti ulottuvan ja yhden optiovuoden sisältävän sopimuksen HPK:n SM-liigajoukkueen kanssa. Jo samana päivänä, 6. maaliskuuta 2015 hän teki liigadebyyttinsä Tampereen Ilvestä vastaan paikattuaan Antti Bruunin poissaoloa. Haaranen merkittiin HPK:n kolmospuolustajapariin Ossi-Petteri Grönholmin viereen. Hän sai ottelussa jääaikaa 14.04 minuuttia ja Haaranen keräsi myös yhden kahden minuutin jäähyn huitomisesta. Heikki Lilja valitsi hänet ottelun Legendojen tähtien kolmostähdeksi. Haaranen pelasi kauden aikana kaksi SM-liigaottelua.

Kausi 2015–2016 oli Haaraselle varsinainen tulokaskausi SM-liigassa ja se toi hänelle 54 runkosarjaottelussa tehot 1+6=7. Haaranen teki liigauransa avausmaalin 24. helmikuuta 2016 Tampereen Ilvestä vastaan. Kaarle Tie valitsi Haarasen ottelun Alumnien tähtien kolmostähdeksi. Kaudella 2016–2017 hän jäi HPK:ssa pieneen rooliin ja pelasi joukkueessa vain kaksi ottelua. Haaranen pelasi lähes koko kauden lainalla Mestis-joukkue Lempäälän Kisassa, jonka tehokkain puolustaja hän oli tehoilla 3+19=22. Haaranen jakoi sarjan puolustajien pistepörssin seitsemännen sijan Espoo Unitedin Niklas Tikkisen ja Jokipikien Joel Olkkosen kanssa.

Haaranen siirtyi kaudeksi 2017–2018 vuoden mittaisella sopimuksella Mestis-joukkue TUTO Hockeyn riveihin. Hän voitti joukkueen sisäisen tehotilaston lukemalla +12. Haaranen voitti kauden päätteeksi Mestis-hopeaa. Hän voitti kauden aikana myös Suomen Cupin. Kaudeksi 2018–2019 Haaranen palasi vuoden mittaisella sopimuksella Lempäälän Kisaan. Hänet valittiin Mestiksen lokakuun 2018 kuukauden kentälliseen. Haaranen oli tehoilla 11+27=38 LeKin tehokkain puolustaja ja neljänneksi paras pistemies. Hän voitti koko Mestiksen puolustajien piste- ja maalipörssin sekä jakoi puolustajien syöttöpörssin voiton IPK:n Otto Huttusen kanssa. Haaranen voitti myös pudotuspelien puolustajien maalipörssin viidellä osumallaan ja hän sijoittui puolustajien pistepörssissä toiseksi edellään vain Ketterän Sameli Ventelä. Haaranen palkittiin kauden päätteeksi Mestiksen parhaana puolustajana Jari Lippojoki -palkinnolla ja hänet valittiin ensimmäiseen tähdistökentälliseen.

Kaudeksi 2019–2020 Haaranen siirtyi vuoden mittaisella sopimuksella Saksan toiseksi korkeimmalle sarjatasolle DEL2-liigan Ravensburg Towerstarsiin. Hän sijoittui tehoilla 7+33=40 koko liigan puolustajien pistepörssissä kuudenneksi. Toukokuussa 2020 Haaranen teki vuoden mittaisen sopimuksen Ranskan Ligue Magnusissa pelaavan HC Amiens Sommen kanssa. Lokakuussa hän kuitenkin jätti joukkueen henkilökohtaisista syistä ennen ensimmäistäkään ottelua. Noin viikkoa myöhemmin Haaranen siirtyi loppukauden 2020–2021 kattavalla sopimuksella Mestis-joukkue Kooveehen. Hän oli joukkueen kolmanneksi paras pistemies ja tehokkain puolustaja tehoilla 3+18=21, joilla Haaranen jakoi koko sarjan puolustajien pistepörssin neljännen sijan KeuPa HT:n Sakari Turtiaisen kanssa. Hänet valittiin kauden päätteeksi Mestiksen toiseen tähdistökentälliseen.

Haaranen siirtyi kaudeksi 2021–2022 vuoden mittaisella sopimuksella monikansallisen Erste Ligan romanialaisjoukkue Gyergyói HK:hon. Hän oli joukkueen kolmanneksi paras pistemies tehoilla 12+33=45, joilla Haaranen voitti koko liigan puolustajien piste- ja syöttöpörssin. Hän jakoi myös koko pistepörssin kymmenennen sijan Újpesti TE:n Sam Coattan ja HSC Csíkszeredan Tihamer Beczen kanssa. Haaranen valittiin koko Erste Ligan vuoden puolustajaksi. Hän voitti Gyergyói HK:ssa myös Romanian liigan hopeaa. Haaranen hankki joukkueessa pelatessaan myös Romanian kansalaisuuden.

Maajoukkueura 
Haaranen on pelannut 18 nuorten ja 25 poikien maaottelua.

Muuta 
Haarasen pikkuveli Mikael on pelannut myös jääkiekkoa. Heidän isänsä Petri on valmentanut molempia poikiaan HPK:n ja Nikkareiden junioreissa.

Tilastot

Lähteet

Viitteet 

Suomalaiset jääkiekkoilijat
Romanialaiset jääkiekkoilijat
Vuonna 1996 syntyneet
Elävät henkilöt